Mustangas
Šis straipsnis apie gyvūną. Apie istorinę karalystę Nepalo teritorijoje, žiūrėkite Mustangas (Nepalas) Mustangas (angl. Mustang, isp. Mustang) – yra neporakanopių (Perissodactyla) būrio arklinių (Equidae) šeimos žinduolis. Tradiciškai mustangais vadina sulaukėjusius arklius (angl. feral horses), gyvenančius Šiaurės Amerikoje. Anglų kalboje mustangai vadinami „laukiniais arkliais“ (Wild horses), nors tai nėra tikrųjų laukinių arklių rūšis, o tik pabėgusių nuo žmonių ir sulaukėjusių naminių arklių (lot. Equus ferus caballus) palikuonys. Mustangai kilę iš Ispanijos naminių arklių veislių, kuriuos XVI amžiuje konkistadorai įvežė į Šiaurės Amerikos žemyną, bet per daugelį gyvenimo metų laisvėje, tapo įvairių veislių mišiniu. Maždaug nuo 1600 m., kada šių arklių pirmieji protėvai ėmė gyventi laisvėje, pasikeitė daug kartų, todėl mustangai jau būna gamtinės atrankos paveikti gyvūnai.